Tornen els dimecres de “Jo et conte” a la Biblioteca Infantil, en 2025
2025-07-24

Amb l’entrada a l’Any Nou, les Biblioteques Municipals de Burjassot reprenen els diferents programes d’animació lectora que tenen en marxa. Un d’ells és el programa anomenat Jo et conte, a partir del qual tots els dimecres del mes, xiquets i xiquetes, acompanyats dels seus familiars es reuneixen a la Biblioteca Infantil per a llegir històries i contes en veu alta. Al gener, les vesprades de Jo et conte tindran lloc els dimecres 8, 15, 22 i 29, sempre a les 18.00 h.

En les vesprades de Jo et conte es donaran cita personatges fantàstics, aventures increïbles, llocs sorprenents i nombroses històries per descobrir, a través de les pàgines i de la veu dels lectors i lectores, grans i menuts. Les Biblioteques Municipals van iniciar, en 2024, este programa d’animació lectora que, cada dimecres, reuneix desenes de persones, entre xicotets i majors, per a obrir-se a noves lectures, familiaritzar-se amb la Biblioteca Infantil i començar o reforçar el seu hàbit lector.